Poligamie: Dawid en Salomo - www.bybelkennis.co.za
by Mitch Kalp · Published 01/11/2013 · Updated 28/09/2014
Poligamie: Dawid en Salomo – Marius Nel
Ek wil graag weet – Dawid was 'n groot Bybelse figuur en Godsman, soveel so dat Jesus uit sy nageslag gebore was. Waarom het het hy en Salomo so baie vroue gehad ten spyte van die feit dat God vir Adam net Eva gegee het as vrou en vir Noag en sy seuns elk net een vrou in die ark toegelaat het. Waar het die reg geword om meer as een sielsverbintenis te mag hê.
Jy is heeltemal reg dat aan die heel begin monogamie duidelik die norm was.
Tog weet ons dat Abraham ook 'n tweede vrou, sy vrou se slavin, as vrou geneem het. En daarna lees 'n mens telkemale weer van poligamie, selfs in terme van die mees gewaardeerde geloofshelde in die Bybel.
Die norm was egter steeds monogamie.
Die Midde-Oosterse konings het in baie gevalle vele vroue gehad omdat hulle huweliksverbintenisse hulle politiek-diplomatieke verbintenisse met ander volke voltrek het. In dié sin het Dawid en Salomo ook met vroue getrou wat aan koningshuise van ander volke verbind was. Dit sluit Dawid se verbintenis met Batseba uit, wat uit-en-uit 'n sondige verbintenis was.
Dat die Skrif dit nie duidelik afwys nie, beteken dat die Bybelse skrywers die feitelikheid daarvan erken sonder om 'n waarde-oordeel daaroor te vel. Waar die Here aan die woord kom, soos in die profeteboeke, is dit egter duidelik dat hy sulke verbintenisse as egbreuk en huweliksontrou beskou.